b'\n_START_ARTICLE_\nAustralian Grand Prix 2013\n_START_SECTION_\nAika-ajot\n_START_PARAGRAPH_\nLauantaip\xc3\xa4iv\xc3\xa4n olosuhteet olivat sateiset. Aika-ajoja ehdittiin ajaa vain 1. osio l\xc3\xa4pi, kunnes kaatosade iski radalle ja lopulta aika-ajon loppuosa siirrettiin sunnuntaiaamulle paikallista aikaa. Paalupaikan valtasi Red Bullin Sebastian Vettel ennen tallikaveriaan Mark Webberi\xc3\xa4. Kolmanteen l\xc3\xa4ht\xc3\xb6ruutuun ajoi ensimm\xc3\xa4ist\xc3\xa4 kertaa Mercedeksen ratissa ajanut Lewis Hamilton._NEWLINE_Lotuksen Kimi R\xc3\xa4ikk\xc3\xb6nen oli seitsem\xc3\xa4s ja ensimm\xc3\xa4ist\xc3\xa4 kilpailuviikonloppuaan ajanut Williamsin Valtteri Bottas kuudestoista. Bottas oli aika-ajojen nopein tulokaskuljettaja ja sijoittui tallikaveriaan Pastor Maldonadoa paremmin._NEWLINE_Harjoituksissa ja aika-ajoissa etenkin Caterham-kuljettajat koettelivat radan reunavalleja, ja Mercedeksell\xc3\xa4 ensimm\xc3\xa4ist\xc3\xa4 kisaviikonloppuaan ajanut Lewis Hamilton teki autollaan kevyen sein\xc3\xa4kosketuksen. Felipe Massa ja Esteban Guti\xc3\xa9rrez ajoivat rajusti ulos.\n_START_SECTION_\nKilpailu\n_START_PARAGRAPH_\nSauberin Nico H\xc3\xbclkenberg ei pystynyt osallistumaan kilpailuun autossa ilmenneen bensavuodon takia, joten 11. l\xc3\xa4ht\xc3\xb6ruutu oli tyhj\xc3\xa4._NEWLINE_Kilpailu k\xc3\xa4ynnistyi paalupaikalta l\xc3\xa4hteneen Vettelin johdossa. Tallikaveri Webber sai toisesta ruudusta surkean l\xc3\xa4hd\xc3\xb6n KERS-vian vuoksi ja putosi sijalle seitsem\xc3\xa4n. Felipe Massa nousi nelj\xc3\xa4nnest\xc3\xa4 l\xc3\xa4ht\xc3\xb6ruudusta toiseksi ja Fernando Alonso viidennest\xc3\xa4 l\xc3\xa4ht\xc3\xb6ruudusta pian kolmanneksi. R\xc3\xa4ikk\xc3\xb6nen onnistui kohottomaan sijoitustaan kahdella nousten viidenneksi. Vettel johti kilpailua per\xc3\xa4ss\xc3\xa4\xc3\xa4n Massa ja Alonso. R\xc3\xa4ikk\xc3\xb6nen nousi nopeasti nelj\xc3\xa4nnelle sijalle._NEWLINE_Kilpailun edetess\xc3\xa4 taktiikan merkitys korostui. K\xc3\xa4rkimiesten tehty\xc3\xa4 ensimm\xc3\xa4iset varikkopys\xc3\xa4hdyksens\xc3\xa4, kilpailun k\xc3\xa4rjess\xc3\xa4 ajoi yll\xc3\xa4tt\xc3\xa4en Adrian Sutil, joka johti ensimm\xc3\xa4ist\xc3\xa4 kertaa urallaan osakilpailua, h\xc3\xa4n ajoi kisan l\xc3\xa4pi kahdella rengassarjalla. Toisten pys\xc3\xa4hdysten j\xc3\xa4lkeen kilpailun voitosta alkoi muotoutua Alonson ja R\xc3\xa4ikk\xc3\xb6sen v\xc3\xa4linen taisto, jossa R\xc3\xa4ikk\xc3\xb6nen vaikutti saavuttavan hiljalleen etuly\xc3\xb6ntiaseman kahden pys\xc3\xa4hdyksen taktiikkansa ansiosta, Alonso pys\xc3\xa4htyi kaikkiaan kolme kertaa. Loppujen lopuksi R\xc3\xa4ikk\xc3\xb6sen voitto ei varsinaisesti ollut uhattuna, vaikka taivaalta tulikin muutama vesipisara kilpailun loppupuolella. R\xc3\xa4ikk\xc3\xb6selle voitto oli uran 20:s ja h\xc3\xa4n nousi voittotilastossa Mika H\xc3\xa4kkisen rinnalle 14. sijalle. Vettelist\xc3\xa4 ei ollut haastamaan k\xc3\xa4rkikaksikkoa, ja Massa hyytyi hiljalleen kilpailun edetess\xc3\xa4, h\xc3\xa4n oli kuitenkin lopulta nelj\xc3\xa4s. Force India -kuskit tulivat maaliin sijoilla seitsem\xc3\xa4n ja kahdeksan, tulosta voi pit\xc3\xa4\xc3\xa4 onnistuneena. Lotus E21 osoittautui kilpailussa olevansa hyv\xc3\xa4 auto s\xc3\xa4\xc3\xa4st\xc3\xa4m\xc3\xa4\xc3\xa4n renkaita.'